Diumenge 12 de Desembre a les 21:00h. El bus com sempre sortirà de la Plaça Assumpció a les 18:00h i farà una segona aturada davant la comissaria dels mossos a la C/Santa Coloma... 24/11/2010\nDilluns 29 de Novembre a les 21:00h. El bus com sempre sortirà de la Plaça Assumpció a les 17:30h i farà una segona aturada davant la comissaria dels mossos a la C/Santa Coloma... 11/11/2010\nBUS PEL PROPER PARTIT CONTRA EL VILLAREAL CF\nDissabte 13 de Novembre a les 22:00h. El bus com sempres sortirà de la Plaça Assumpció a les 19:00h i farà una segona aturada davant la comissaria dels mossos a la C/Santa Coloma... 31/10/2010\nADÉU AL NOSTRE COMPANY JAUME FONT.\nAhir dissabte ens va deixar l'Ex-President i actual Vocal de la P.B.Girona, Sr. Jaume Font i Juher. El comiat serà demà dilluns dia 1 de novembre a les 10:30h., al Tanatori de Girona (Vila-Roja). El... 26/10/2010\nBUS PEL PROPER PARTIT CONTRA EL SEVILLA FC\nDissabte 30 d'Octubre a les 22.00h. El bus sortirà com sempre des de la Plaça Assumpció a les 19.00h i farà una segona aturada davant de la comisaria dels mossos a la C/Santa Coloma a les 19.10h... 19/10/2010\nBUS PEL PRÒXIM PARTIT CONTRA EL COPENHAGUEN\nDimecres 20 d'Octubre a les 20.45h. El bus sortirà com sempre des de la Plaça Assumpció a les 17.30 i farà una segona parada davant de la comisaria dels mossos a la C/Santa Coloma. Aprofitem... 04/10/2010\nPEDRO, UNES TRES SETMANES DE BAIXA\nPedro Rodríguez, lesionat durant la segona part del partit davant el Mallorca, estarà unes tres setmanes de baixa, després de les proves realitzades aquest dilluns al matí. Una vegada... 04/10/2010\nLes dades són clares. Aquesta temporada el Barça de Guardiola xuta més que mai i marca menys gols que mai. “Juguem millor que el primer any”, va assegurar Guardiola abans del partit... 04/10/2010\nAquesta tarda han començat els treballs de canvi de la gespa de l'Estadi, atès que no s'ha recuperat de la forma prevista i aprofitant que es donen dues circumstàncies idònies, l'aturada de les... Pàgina 16 de 16


El Ministeri d'Igualtat reconeix a la Diputació de València el seu treball contra la vio\nLa Delegació del Govern contra la Violència de Gènere que dirigix Mª Victoria Rosell premia a la corporació provincial per la posada en marxa de la Xarxa de Municipis Protegits contra la VG que suma ja 111 ajuntaments\nTrobada de la Xarxa de Municipis Protegits contra la Violència de Gènere /Abulaila\nLa diputada d'Igualtat, Eli García, ha destacat "la importància que l'obstinació de la Diputació per aconseguir la igualtat real i erradicar la violència masclista de la nostra societat siga reconeguda a nivell estatal i servisca d'exemple, com ve succeint, perquè altres institucions i organismes se sumen a este treball en xarxa; perquè no sobra ningú en el front comú per a donar la millor resposta davant una xacra social que hem de frenar per a no continuar lamentant més morts".\nPrecisament la coeducació ha sigut el vehicle utilitzat per Eli García per a donar continuïtat a un projecte en creixement en el qual "ens agradaria comptar amb tots els municipis de la província, perquè precisament eixa és l'essència d'esta Xarxa contra la violència de gènere, que siguem molts els que compartim el treball i les experiències que són útils per a fer front al problema amb la major determinació i les millors eines".\nUn missatge que reforça el president de la Diputació, Toni Gaspar, instant els que estan en la Xarxa i als quals poden sumar-se a "no perdre l'ànim ni el sentit crític per a aconseguir d'una vegada per sempre una societat amb dones lliures de violència". Per a donar una resposta ràpida i homogènia al degoteig incessant de víctimes es va crear esta xarxa provincial que pretén "acabar amb la miserable violència contra les dones, que té com a únics responsables a homes masclistes i covards".\nLa Diputació de València rep un esment especial per part del Ministeri que l'any passat va recaure, entre altres institucions i col·lectius compromesos en la lluita contra la violència de gènere, en l'Institut Canari d'Igualtat, per incorporar la perspectiva de gènere en totes les polítiques de l'executiu insular; la xarxa Ödos d'atenció i acompanyament a dones subsaharianes en situació de vulnerabilitat; o Women's Link Worlwide, entitat que usa el poder del dret per a promoure el canvi social de dones i xiquetes.


Vallcarca, fer un barri des de la lluita - directa.cat\nVallcarca, fer un barri des de la lluita\nUna vintena de col·lectius impulsen l’autogestió urbanística del barri barceloní amb projectes populars que recuperen la vida comunitària d’un territori assetjat per l’especulació i els enderrocs\nVeïnat a l’hort popular de Vallcarca el primer cap de setmana de febrer de 2021 / Victor Serri\nDiana Cardona dianaohno\nDes de la projecció d’un pla urbanístic de grans dimensions fins a la seva resolució i execució, existeix sempre un període de transició, un impass transformatiu que pot generar grans canvis, tant en la disposició com en les persones d’un barri. És precisament en aquest parèntesi on, des de fa gairebé vint anys, viu el veïnat de Vallcarca, barri situat al nord del districte de Gràcia a Barcelona.\nEl primer Pla General Metropolità (PGM) que afecta Vallcarca data de l’any 1976, però mai va arribar a executar-se. Aquesta afectació afavorí la degradació del barri, i va ajudar a argumentar la necessitat d’un nou pla. Presentat l’any 2002, el segon pla considerava la destrucció de tot el nucli antic junt amb la construcció d’un vial messiànic que unís el centre de Barcelona amb la muntanya de Collserola. Fins al 2008, es va donar un cicle d’expropiacions i enderrocs sense fre. Aturades sobtadament per la crisi, aquestes intervencions encara es mantenen, tot i que més pausadament. També es van disparar les adquisicions de parcel·les per part d’empreses constructores –principalment, Núñez i Navarro–, un procés especulatiu de compravenda que va fer palesa la connivència entre el consistori i la constructora.\nDesprés d’una llarga lluita per part de diferents col·lectius, el 2017 es van dur a terme un seguit de jornades participatives, que tancaven el procés comunitari iniciat l’any 2014. Aquestes van portar a l’aprovació el setembre del 2018 de noves modificacions en el Pla General Metropolità (MMPGM), amb major preservació del patrimoni i dels usos públics del sòl, però mantenint una part del pastís especulatiu per a les promotores immobiliàries.\nL’any 2015 va néixer l’Assemblea de Vallcarca amb vocació d’unificar demandes i de traçar una línia de comunicació amb el consistori\nParal·lelament i en contraposició, Vallcarca ha consolidat les lluites socials i la construcció en comunitat. L’afany per recuperar la vida en un barri cada vegada més inexistent va crear el caldo de cultiu adient perquè sorgiren iniciatives que comprenien la ciutat al marge de les planificacions pautades.\nCreació de l’Assemblea de Vallcarca\nAquesta voluntat de sumar forces i lluitar per la dignificació del barri va fer aflorar més d’una vintena de col·lectius que, durant anys, han treballat colze a colze amb un mateix objectiu: que no s’executin més enderrocs, que no s’especuli i que el barri no s’elititzi i sigui vivible.\nUn dels col·lectius presents des dels inicis és l’Ateneu Popular de Vallcarca. Marc Almodóvar recorda que, a principis dels 2000, BAGURSA (societat anònima de capital públic que realitza la promoció, gestió i execució d’activitats urbanístiques) tocava el timbre a les veïnes i, sense miraments, les avisava que havien d’abandonar les seves cases. “No oferien solucions, no oferien reallotjament, les veïnes no tenien dret a res”. Tant el traçat urbà com els habitatges del barri es trobaven en un estat deplorable, ja que l’afectació de la zona no permetia reformar ni mantenir les casetes característiques del barri. Les expropiacions, la deixadesa i la marxa d’una part del veïnat també van resignificar el barri, on persones i col·lectius van recuperar i okupar cases i van articular un creixent potencial de lluita. Així doncs, el tímid naixement de la mobilització veïnal, que en els seus inicis efectuava talls setmanals del trànsit a l’avinguda de Vallcarca, va desencadenar en una modificació del Pla General Metropolità.\nEl veïnat va col·lectivitzar la plaça de la Farigola i hi va construir taules, cadires, jocs infantils i, fins i tot, una font\nI és amb tot aquest procés que el barri s’ha anat empoderant. També, amb aquesta fermesa, ha aconseguit posicionar-se com a agent vàlid en múltiples negociacions, sortint de la invisibilitat on tradicionalment s’ubica a la ciutadania en el context de moltes remodelacions urbanístiques.\nL’any 2015 va néixer l’Assemblea de Vallcarca amb vocació d’unificar demandes i de traçar una línia de comunicació entre aquestes i el consistori. Tot i que la institucionalització no ha estat sempre compartida per la totalitat del veïnat, aquesta estratègia s’ha pres en determinades ocasions, ja que “algú ha de fer aquesta feina”, diu Albert Peña, membre de l’Associació Veïnal Som Barri, de l’Assemblea de Vallcarca i de l’AFA Montseny.\nTambé es va crear una comissió d’urbanisme a l’Assemblea de Vallcarca, a partir de la necessitat de dotar-se d’eines per fer front a les imposicions urbanístiques del consistori, les constructores i d’altres associacions veïnals, de caràcter més conservador i favorables a les reformes proposades anteriorment i al desenvolupament d’una gentrificació verda.\nEn aquest context, neix i s’encaixa al barri la cooperativa d’arquitectes Voltes, que des de la gestió col·lectiva, s’ha relacionat amb el barri per aportar sabers a l’hora de traçar propostes de millores orogràfiques i urbanístiques. D’altra banda, Voltes ha estat un agent necessari a l’hora de traduir el llenguatge tècnic dels plans al conjunt del veïnat i així poder plantejar alternatives. Júlia de Orovio, membre de la cooperativa, afegeix que “la relació amb l’Ajuntament ha estat molt interessant, ja que quan veuen que les veïnes tenen el mateix llenguatge, les escolten més”. Des de Voltes afegeixen que s’ha donat la següent casuística: el veïnat ha dut a la pràctica un urbanisme autogestionat on elles mateixes han materialitzat els canvis i millores a peu de carrer a causa de l’abandonament per part de les institucions.\nUna de les victòries que considera més rellevant és la recuperació de la plaça de la Farigola. Aquesta, s’havia convertit en un solar buit on es projectava la construcció d’un edifici de titularitat privada, però la naturalitat de la disposició urbana de l’espai va fer que la plaça fos col·lectivitzada mentre seguia en desús, i s’hi va conrear un hort l’any 2007. Posteriorment, i després que l’Ajuntament desallotgés i enderroqués les casetes del carrer adjacent i tapiés amb runa el pou de l’antic hort, el veïnat, malgrat l’assetjament constant del consistori i la Guàrdia Urbana, va tornar a habilitar la plaça com a espai de trobada: hi van construir taules, cadires i jocs infantils i, fins i tot, hi van aixecar una font. Mitjançant la lluita veïnal, la plaça es va incorporar a la modificació del PGM aprovada l’any 2018.\nTreure la runa\nRecentment, s’ha presentat un nou col·lectiu, Desenruna, que neix amb la idea de donar una volta als usos de diversos solars del barri amb la intenció de convertir-los en espais comunitaris. Conxa, membre del col·lectiu, comenta que “el barricidi deixa darrere seu molts solars abandonats, que es converteixen en una zona temporalment autònoma i que és precisament aquesta situació la que dona peu a poder fer coses en aquests espais”. S’està plantant sobre la runa, i es donen noves oportunitats que neixen de la destrucció del barri. Amb una consciència clarament ecologista, Conxa considera important intentar fer un pas més enllà, i abandonar la idea dels horts petits i limitats que, habitualment, es conreen als espais residuals que deixen les grans urbs. Per contraposar aquesta òptica, des de Desenruna intentaran “fer tants horts com puguin en tants solars com puguin”. Afegeix també que la idea és “caminar cap a la sobirania alimentària del barri, cultivant i produint el que necessiti”.\nLa batalla per la modificació del PGM no és l’únic eix entorn el qual s’organitza Vallcarca. Tant la disposició del barri dins la ciutat, la turistificació i gentrificació de Barcelona, o l’afectació socioeconòmica de la crisi derivada de la COVID-19, han estat contextos que han convidat al desenvolupament de multiplicitat de col·lectius que, sumats a la tasca d’aquells històrics, fan front a diverses problemàtiques de manera creativa i des de la quotidianitat. Alguns d’ells són l’Assemblea llibertària Heura Negra, l’Assemblea de joves de Vallcarca, el Sindicat d’habitatge de Vallcarca, l’Associació cultural de l’Antic Forn de Vallcarca, l’Assemblea feminista La Brotada, el Comitè de vaga feminista, o les més recentment nascudes xarxes d’aliments i de suport mutu. També el sorgiment del Mercat de Pagès de Vallcarca ha dinamitzat i donat vida comunitària a uns terrenys actualment encimentats.\nLa casa dels col·lectius del barri\nAlguns d’aquests col·lectius tenen un punt de trobada comú: La Fusteria. Aquest antic taller d’oficis és un dels exemples essencials per entendre la unió entre algunes de les lluites del barri, ja que és l’últim edifici que queda en peu al tram inicial del carrer de l’Argentera. L’edifici va ser recuperat per una part del veïnat que, després d’aturar un intent d’enderroc, va entreveure la potencialitat transformadora que suposava donar vida a un edifici amb gran valor històric i urbanístic, i alhora el va entendre com a eina de pressió i protesta. Des de l’assemblea gestora de l’espai tenen clar que viuen l’espai des de la consciència que només lluitant activament i diàriament poden guanyar i preservar allò que defensen. Afegeixen que aquesta tasca s’ha de fer “sempre des de l’autonomia i vigilant de prop unes institucions i constructores que han demostrat reiteradament que no són de confiança”. Amb les jornades participatives, el veïnat va decidir salvar l’edifici per tal de conservar-lo com espai social.\nPerò la Fusteria no és l’únic immoble destinat a fins socials i comunitaris, i és que una de les altres victòries aconseguides amb la modificació del PGM és la recuperació de l’antiga escola republicana de Can Carol per tal de convertir-la en un centre cívic de gestió comunitària. Després de ser abandonada i trobar-se pendent d’enderroc, el veïnat vallcarquí ha recuperat les claus de l’immoble un cop rehabilitat per l’Ajuntament de Barcelona, materialitzant així la seva victòria més recent, ja que va obrir les portes el mes de gener d’enguany.\nLes vallcarquines, en un parèntesi sorgit de la destrucció, simbolitzen la persistència en contra de l’especulació\nEl nucli antic de Vallcarca és el més afectat per la multiplicitat de plans i modificacions urbanístiques, i alhora, també és un punt natural de trobada. És la zona més plana i on conflueixen els barris de muntanya adjacents, una característica que hi ha fet aflorar els espais de trobada, com són la bodega cooperativa La Riera, situada a l’avinguda de Vallcarca i afectada per la construcció de l’eix verd, o el taller de bicis autogestionat Biciosxs, al carrer de la Farigola.\n“Lluitar per recuperar un barri maltret per anys de polítiques i gestions especulatives que mai han considerat les voluntats veïnals és la reivindicació constant de Vallcarca. El reclam és poder viure en un barri habitable i gaudible per tothom, poder traçar el futur des de la vivència i no des de la imposició burocràtica i especulativa”, conclou Jordi Arola, de l’Assemblea de Vallcarca.\nEn aquesta petita part de Barcelona s’està lliurant una batalla diària que no és nova i que forma part d’una tradició que tampoc és desconeguda. Les vallcarquines, en aquest parèntesi sorgit de la destrucció, simbolitzen la persistència en contra dels interessos immobiliaris particulars i del setge al sòl, que inunda Barcelona i la intenten convertir en un model de negoci.\nAutogestió Barcelona Barri Moviment popular de Vallcarca Vallcarca\n« La ultradreta valenciana i el seu negoci amb la seguretat privada\n“No hi ha consciència que la colonització i el patriarcat funcionen en tàndem” »


Denuncien dos homes per pescar garotes il·legalment al Baix Empordà - Empordà\nDenuncien dos homes per pescar garotes il·legalment al Baix Empordà\nEls Agents Rurals els van enxampar capturant més exemplars dels que la llei permet\nACN 24.03.2017 | 14:49\nImatge de les garotes que havien capturat ACN\nEls Agents Rurals han denunciat dos homes per pescar il·legalment garotes al Baix Empordà. Es tracta de dos professionals de la pesca esportiva subaquàtica que, de fet, participen habitualment en campionats d'aquesta modalitat tant a nivell català com estatal, i a qui els agents van enxampar amb més garotes de les que la llei permet capturar (150 per dia i pescador). Els dos homes van fer una primera immersió al litoral de Begur (Baix Empordà), un cop acabada la pesca es van dirigir a un domicili a descarregar. Més tard, es van tornar a ficar a l'aigua, i va ser aleshores quan els agents els van interceptar i van comprovar que, pel cap baix, havien pescat un centenar de garotes més del que està permès. Per tot plegat se'ls va denunciar i comissar la pesca que havien fet.\nNova denúncia contra la pesca furtiva al litoral gironí. Els agents rurals han enxampat dos pescadors subaquàtics per pescar més garotes del que està permès per la llicència de la que disposen. En concret, en van capturar uns 400 exemplars, 100 més del que fixa la normativa. Els dos homes ho van fer en dues immersions als voltants de Begur. En la primera en van pescar 150, i en la segona 250.\nEntre els mesos de gener i març, a la Costa Brava és habitual que augmenti l'activitat al voltant de la gastronomia de la garota, i per tant, la pesca furtiva d'aquests exemplars, amb la intenció de vendre el gènere en establiments de restauració local.\nAixò suposa una competència deslleial envers els pescadors professionals de les diferents confraries del Baix Empordà, que veuen com bars i restaurants venen garotes procedents de la pesca esportiva, sense la regulació corresponent.\nLa pesca esportiva de garotes només permet la captura de 150 exemplars per dia i pescador, i a més cal disposar de la llicència de pesca recreativa. Pel que fa a la modalitat de pesca subaquàtica obliga a tenir també una llicència específica. En relació a l'horari, la captura de la garota no es pot dur a terme més tard de les 13 hores.


Eines Fotogràfiques – Pàgina 2\ncamí… Colònia 2016/09/23 Photokina Resta\nColònia 2016/09/23 Photokina Resta Hem fet una entrada dedicada a Leica, ara inserim unes imatges d’altres espais de la Photokina, camins per moure’s, espais a l’aire lliure i petits detalls.\nMarxem de Colònia Köln, no teníem temps per veure-la, fem un repàs de l’anterior estada camí… Colònia Köln 2012/10/20-23 1-2 + camí… Colònia Köln 2012/10/20-23 2-2.\nContinuem amb camí… Wetzlar 2016/09/24 Leitz Park\nArxivat com a: Alemanya, Camí, Camí EntPàg, Eines Fotogràfiques, Fotografia, Imatges, Leica M-E, Leica Summarit-M 35mm f/2,5, Món Fotogràfic, Tardor, Viatges Etiquetat com a: Colònia Köln, Colònia Köln Photokina 2016\ncamí… Wetzlar 2016/09/24 Leitz Park\nWetzlar 2016/09/24 Leitz Park Acabada la visita l’espai Leica i la resta d’expositors a la Photokina, a Colònia Köln, l’altra intenció del grup de LeicaeMe era anar a Wetzlar, veure Leitz Park, fer el Leica Tour, visita guiada 10h00 en anglès ja confirmada, la Leica Gallery, Leica History, Leica Store i Leica Outlet i gaudir el món Leica.\nQuan arribem, ens comuniquen què la visita guiada, 10h00 en anglès, s’ha suspès degut a la gran demanda d’informació a la fira Photokina en l’espai Leica, com ara hi ha un petit itinerari on treballen els operaris i dissabtes no hi son, no ens afectava gaire, doncs sabíem les circünstàncies, també ens podíem acollir a una altra visita guiada en alemany a les 12h00, però no tenim temps.\nVarem contactar amb la senyora Claudia de Leica Camera AG Sales Manager Europe, la varem conèixer en la presentació de la càmera Leica SL, quan acompanyava un fotògraf alemany i traduïa al castellà els detalls de càmera, en la LeicaShop CasanovaFoto a Barcelona.\nQuan ens va confirmar la reserva de la visita guiada, ens va comunicar, què s’alegrava de la nostra visita, però élla no ens podria atendre doncs participava en el Delta Birding Festival 2016 a les terres del Delta de l’Ebre en les mateixes dates, però ens va comunicar, què la seva companya, senyora Cristina ens rebria i atendria personalment en la nostra visita.\nArribem, ens rep i atén la senyora Cristina, sorpresa molt agradable, ens acompanya molt bé amb el seus coneixements, generositat en la comunicació, amb la trobada superior a les dues hores, si el programa què teniem fos més ampli, ens hagués acompanyat encara molt més temps, molt agraïts !!! com no, els oferim dues bosses, detalls de ‘xocolata’, ens ho van agrair dilluns per correu-e… !!!\nL’edifici es modern, molta llum interior, sonoritat agradable, espais molt ben acurats, tenim Leica Gallery, Leica History, Leica Store, Leica Outlet i Leitz Cafè !!! quan entres et perds, doncs es un jardí de càmeres i objectius de tota mena, encara què les meves eines son la Leica M & Company, la targeta de compres belluga… !!! sortim de l’espai interior, gaudim el descans i repòs sortint i seient una estona del Leitz Cafè.\nL’ambient de la trobada era tant encisador, què no varem captar imatges del grup ni de l’amfitriona, la senyora Cristina… !!! haurem de tornar, per fer-les en una altra escapada a l’aeroport de Frankfurt am Main FRA, un altre espai on gaudir de Pardals Celestials !!!\nCrec, què als amants de les Leica, ja saben on anar, més d’un vegada… !!! i als què no son amants de Leica… també seran ben acollits.\nContinuem amb camí… Wetzlar 2016/09/24\nArxivat com a: Camí, Camí EntPàg, Eines Fotogràfiques, Fotografia, Imatges, Leica M-E, Leica Summarit-M 35mm f/2,5, Món Fotogràfic, Tardor, Viatges Etiquetat com a: Leica Camera AG, Wetzlar, Wetzlar Leitz Park Leica


Notícia: NOVACT i la Fundació Carta per la Pau dirigida a l’ONU organitzen l’#ÀgoraDeDrets sobre el Dret a la Pau\nNOVACT i la Fundació Carta per la Pau dirigida a l’ONU, han organitzat el dimarts dia 18 de juny, a Barcelona, l’àgora sobre el Dret a la pau, en el marc del procés consultiu per l’elaboració del Pla de Drets humans de Catalunya (#ÀgoraDeDrets).\nEl procés s’ha organitzat en forma de debat i consulta temàtica dirigit específicament a entitats i experts en temes de pau i Drets Humans (DDHH), per reflexionar i recollir informació i opinions sobre com el Dret a la Pau es pot d’incloure en el Pla, que s’està elaborant des de l’Estructura de DDHH de Catalunya amb la participació de la societat civil i d’organitzacions de l’àmbit dels DDHH.\nEl debat ha comptat amb la presència de Simoneta Constanzo, Presidenta de NOVACT; Kristina Herbolzheimer, Director de l’ICIP; i Jordi Palou; membre del patronat de la Fundació Carta de al Pau dirigida a l’ONU, a més de representants del Centre de Recursos en Drets Humans de l’Ajuntament de Barcelona, entre d’altres, que han compartit consideracions i reflexions sobre la millor forma d’incloure el Dret a la Pau al Pla de Drets Humans de Catalunya, tenint en compte el context, la definició, les competències i jurisdicció en l’aplicació d’aquest dret.


L'ambaixador suís a Espanya declara que el seu país és neutral en el conflicte amb Catalunya\nDe Suïssa a l’Uruguai: com funcionen les presidències col·lectives al món\tDe Suïssa a l’Uruguai: com funcionen les presidències col·lectives al món\nSuïssa farà de mediadora entre Catalunya i Espanya ‘si totes les parts ho desitgen expressament’\tSuïssa farà de mediadora entre Catalunya i Espanya ‘si totes les parts ho desitgen expressament’\nL’ambaixador suís a Espanya declara que el seu país és neutral en el conflicte amb Catalunya\nKolly remarca la importància del diàleg entre governs i reclama 'previsibilitat i seguretat jurídica' independentment del contingut de les negociacions\nL’ambaixador de Suïssa a l’estat espanyol, Thomas Kolly, veu viable la independència de Catalunya, sempre que hi hagi voluntat política per part de totes les parts implicades. Kolly, que s’ha reunit avui amb la presidenta del Parlament de Catalunya, Carme Forcadell, ha remarcat la importància del diàleg entre governs i ha deixat clar que Suïssa manté una posició de neutralitat pel que fa al conflicte entre l’administració catalana i la de l’estat.\nLa Confederació Helvètica només estudiarà de fer de mediadora si Espanya li ho demana explícitament. La principal preocupació del govern i les empreses suïsses que operen a Catalunya és la incertesa política, fet pel qual Kolly ha reclamat que es mantingui ‘la previsibilitat i la seguretat jurídica’, independentment del contingut de les negociacions.\nEl mes de setembre passat, representants de cinc partits suïssos van signar una interpel·lació al seu govern per saber si estaria disposat a fer de mediador en el procés sobiranista català. ‘En vista de la neutralitat i la tradició democràtica de Suïssa, el Consell Federal està preparat per oferir els ‘bons oficis’ del nostre país per intervenir entre Madrid i Barcelona?’, li preguntaven. Kolly ha explicat que l’executiu suís va respondre de forma ‘estàndard’ a aquesta pregunta. ‘Només seria possible de començar a pensar a oferir bons oficis si els governs regional i central ho demanen’, ha indicat.\nL’ambaixador suís a Espanya ha explicat que a Suïssa també hi ha tensions territorials, per exemple sobre el sistema fiscal. El diàleg entre administracions és el desllorigador d’aquestes tensions a Suïssa i Kolly confia que també ho sigui a l’estat espanyol. ‘Amb bona voluntat a les dues parts hi haurà una bona solució’, ha dit.\nEn sortint de la reunió amb Forcadell, Kolly ha explicat als mitjans de comunicació que acostuma a visitar Catalunya i, especialment Barcelona, tres o quatre vegades l’any, però que ho fa més sovint d’ençà que el procés sobiranista acapara la política catalana. Suïssa manté la neutralitat en el procés, però vol saber l’opinió de totes les parts. Kolly també s’ha reunit amb la delegada del govern espanyol a Catalunya, Llanos de Luna, i amb representants de diversos partits polítics.\nUna tradició de neutralitat diplomàtica important\nSuïssa és el país del món que manté des de fa més anys una política de neutralitat en els conflictes internacionals. Això li ha permès d’exercir de mitjancera en conflictes de tota mena arreu.\nPer exemple, avui representa en diversos estats els interessos d’altres estats. L’ambaixada suïssa representa els interessos de l’Iran als Estats Units i dels Estats Units a l’Iran, els d’Iran també a Egipte i els de Rússia i Geòrgia en tots dos països. Fins fa poc representava als Estats Units els interessos de Cuba i a Cuba els dels Estats Units.\nTambé han fet ús dels seus serveis entitats com l’Autoritat Palestina, per a la qual Suïssa va negociar entre Hamàs i al-Fatà o grups rebels del Sudan i l’Afganistan.


Pequeñas Historias: LUCIA\nEn un dels meus tants viatges per l'univers, vaig arribar a un món estrany, un món ple de colors que vivia per l'amor, llavors em vaig proposar a explorar aquest estrany món caminant cap a la res, tan sol amb l'esperança de trobar a algú que m'expliqués aquest estrany món.\nQuan mes cansat em trobava, uns soldats o guerrers em van trobar creient que era un enemic, em van atrapar i em van dur amb la seva princesa.\nAdmeto que nerviós, ansiós i espantat esperava veure a la princesa, però vaig esperar hores i hores, aquestes hores es van convertir en dies i els dies en setmanes, estava segur que si trigava mes temps hi ha perdria totalment el seny.\nQuan mes desesperat em trobava vaig trobar a una dona bella, que passava al costat de la meva cel·la, en la seva mirada vaig trobar la pau, i en la seva expressió vaig trobar l'amor.\nDes d'aquest dia ella sempre passava per la meva cel·la, portant menjar, o simplement venia a estar amb mi.\nDe vegades parlàvem, de vegades solament ens miràvem, de vegades solament callàvem per la meva ràbia i coratge cap a la princesa que m'havia abandonat a la meva sort, no passava dia que no maleís la meva sort i a aquesta princesa.\nUn dia no es com doncs després de no veure llum durant molt temps, un perd la noció del temps, la noia em va dir el seu nom, el seu nom era Lucia, em va dir que ella havia perdut als seus pares en la guerra.\nEm va confessar els seus sentiments. Ella va plorar amb mi, va obrir el seu cor a mi.\nJo solament podia pensar en per que l'havia conegut, que era joiós a l'escoltar-la, al veure-la.\nAquest dia vaig comprendre que no havia de maleir la meva sort, perquè l'havia trobat a ella, aquest dia vaig aprendre que per més dura que sembli la situació o per molt gran que sembli la visió de ser un càstig no és així, simplement així apreciem més el bell que tenim.\nHi ha jo creo que vaig començar a estimar a Lucia.


Regates Vela lleugera - Club Nautic Cambrils\nRegates de vela lleugera\nMoltes copes i satisfacció pels Optimist al Trofeu RCN Tarragona\nPublicat el Dimecres, 05 abril 2017 10:10\nEls equips d’Optimist del Club Nàutic Cambrils van participar el passat cap de setmana de l’1 i 2 d’abril al 2n Trofeu Reial Club Nàutic de Tarragona. Un campionat que era regata d’ascens per als del G3, que van aconseguir el pòdium complet. En G1 Miguel Cairo es feia amb la primera posició, mentre que Natalia Garcia acabava segona de G2.\nExcel·lents resultats pels regatistes de Cambrils al Trofeo Princesa Sofia\nPublicat el Dimarts, 04 abril 2017 15:24\nJordi Xammar ha estat 3r de 470 juntament amb Nicolas Rodriguez després de la seva participació al 48è Trofeu Princesa Sofia Iberostar. Carla i Marta Munté han tornat amb la Copa d’Espanya de FX. 6 complicades jornades de competició per les variables condicions meteorològiques, però que al final han portat bons resultats per a la majoria de regatistes del Club Nàutic Cambrils que hi han pres part.\n3 Campions de Catalunya Làser 4.7 al Masnou\nPublicat el Dilluns, 03 abril 2017 08:44\nExcel·lents resultats del cap de setmana al Campionat de Catalunya de Làser 4.7 pels regatistes cambrilencs. I és que s’han aconseguit els tres títols en joc. Bea Muro es proclama Campiona de Catalunya i Campiona femenina. Marcelo Cairo, per la seva banda, ha estat Campió Juvenil sub 19 i Sergi Sevil Campió Sub 16.\nLàsers 4.7 a Arenys de Mar i Optimist a Torredembarra\nPublicat el Dimarts, 14 Març 2017 09:32\nSergi Sevil i Georgina Rubio han participat aquest passat cap de setmana al VI Trofeu Emili Lledó per les classes Làser, organitzat pel Club Nàutic d'Arenys de Mar. La regata de nivell 2 era puntuable per la Copa Catalana i ha reunit un total d'11 clubs i 57 vaixells. Els regatistes cambrilencs han competit en Làser 4.7.\nJordi Xammar Campió d'Espanya de la classe olímpica 470\nVisibilitat de la Síndrome de Rett amb la regata Carla\nMarcelo Cairo Campió d'Espanya a Cádiz\nEl Club participa a la Medsailing de 29er del Balís


La 2a edició de “Al Gironès llegim!” amb més municipis participants | Consell Comarcal del Gironès\nLa 2a edició de “Al Gironès llegim!” amb més municipis participants\nDel 3 de febrer al 21 d’abril, diverses activitats fomentaran la lectura a la comarca del Gironès: presentacions del llibres, contes pels menuts, recitals de poesia, exposicions, clubs de lectura i un llarg etcètera faran que durant 3 mesos la lectura sigui la protagonista a la comarca del Gironès.\nLa programació d’activitats es pot consultar a www.algironesllegim.com\nEl Gironès, llegim! presenta la segona edició amb la participació de 16 municipis de la comarca del Gironès, 5 més que l’any anterior. A més com a novetat enguany també participa activament el Servei Comarcal de Català del Gironès (CPNL).\nEl Consell Comarcal del Gironès i 16 ajuntaments del Gironès han presentat aquest vespre la segona edició de “Al Gironès, llegim! a la Can Gruat de Vilablareix, amb lectures dramatitzades a càrrec de Cristina Cervià i música de Domènec Boïgues.\nLa presentació ha anat a càrrec de David Mascort, alcalde de Vilablareix i Maria Mercè Roca, Consellera de Cultura del Consell Comarcal del Gironès.\nMascort ha donat la benvinguda a tots els representants municipals dels diferents ajuntaments participants en el programa i ha agraït a tots els voluntaris de Vilablareix la seva col·laboració per poder posar en marxa aquest projecte en el municipi.\n“Al Gironès, llegim! s’ha iniciat aquest vespre i clou el 21 d’abril. Segons Maria Mercè Roca, Consellera de Cultura del Consell Comarcal del Gironès, seran tres mesos on al Gironès es llegirà més. Roca ha indicat que aquest programa vol fomentar la lectura arreu de la comarca en diferents activitats i a diversos emplaçaments, però sempre amb un denominador comú, el llibre i la lectura.\nPer altra banda, Roca, ha valorat molt positivament que en aquesta segona edició s’hi hagin adherit més municipis, en total 16: Bescanó, Bordils, Cassà de la Selva, Celrà, Cervià de Ter, Fornells de la Selva, Llagostera, Madremanya, Medinyà, Quart, Salt, Sant Gregori, Sant Jordi Desvalls, Sant Julià de Ramis, Sarrià de Ter i Vilablareix.\nSegons Roca es tracta d’un projecte engrescador adreçat a tots els públics que va molt més enllà de la lectura, ja que permetrà a tots els lectors conèixer els diferents municipis a partir d’activitats relacionades amb la lectura. Un vermut amb un llibre, aprofitar la cua del supermercat per llegir, són moltes de les activitats que proposa el programa “Al Gironès, llegim!.


Nous biosensors permeten detectar de forma més ràpida i precisa la presència d'E. coli en productes carnis | Valencia Extra\nNous biosensors permeten detectar de forma més ràpida i precisa la presència d'E. coli en productes carnis\nAlissa Eckert i Jennifer Oosthuizen / CDC\nInvestigadors del Centre de Tecnologia Nanofotònica (NTC) de la Universitat Politècnica de València (UPV) han desenvolupat nous biosensors que permeten detectar “de forma ràpida i senzilla” la presència d’E. coli en productes carnis. A més, revelen uns nivells molt menors respecte als sistemes tradicionals, que encara s’usen com a estàndard en el control microbiològic.\nUn dels majors riscos per a la indústria alimentària és el d’intoxicació de la població a causa de la presència de patògens en els seus productes, que poden provenir de la mateixa matèria primera en el sacrifici de l’animal o de qualsevol punt de la cadena de producció, amb el que és necessari realitzar controls microbiològics i de neteja en diversos punts.\nLa normativa en matèria de seguretat alimentària és estricta i implica, per exemple, la immobilització de partides completes de producte fins que els resultats dels tests siguen negatius. Aquest temps d’espera és especialment onerós per a la indústria en\nel cas de productes peribles, carn fresca, per exemple.\nAra, un equip d’investigadors del Centre de Tecnologia Nanofotònica de la Universitat Politècnica de València (UPV), amb el finançament de l’Agència Valenciana de la Innovació (AVI), ha desenvolupat uns sensors fotònics integrats, Photonics Integrated Circuits (PIC) per al control microbiològic en la indústria càrnia, informen des de la institució acadèmica a Europa Press.\nTal com expliquen des del NTC, una de les prioritats en l’àmbit de la tecnologia d’aliments és el desenvolupament de sistemes de mesura ràpids i barats, aplicables a l’anàlisi i control dels seus productes i processos. De fet, la situació ideal seria poder monitorar els paràmetres d’interés en cada punt del procés, de forma econòmica i per a tots els productes processats.\nEn l’actualitat, la determinació de la presència de patògens es basa habitualment en els mètodes clàssics de cultiu en placa i comptatge. Aquests mètodes tenen un temps d’espera d’unes 48 hores per a l’obtenció de resultats i requereixen a més de formació específica dels tècnics de laboratori.\nEls sensors desenvolupats pel NTC superen tots aquests inconvenients, ja que permeten detectar “de forma ràpida, barata i amb gran precisió la presència d’un dels grans enemics del sector, el bacteri Eschericia Coli”. Així, el seu ús contribuiria, d’una banda, a l”alliberament’ ràpid de les partides d’aliments immobilitzades i, en últim terme, a garantir la seguretat de la cadena de producció d’aquesta indústria alimentària, destaquen els impulsors de la troballa.\nPer a la validació dels sensors, el NTC ha comptat amb la col·laboració de Lumensia Sensors, startup valenciana dedicada al desenvolupament de sistemes per al control biològic en aplicacions de seguretat alimentària.\n“La cooperació entre les dues entitats ha resultat en un mètode portàtil, molt ràpid, barat, molt senzill d’utilitzar i d’una gran sensibilitat, la qual cosa permet detectar uns nivells de presència de patògens molt menors respecte als sistemes tradicionals que encara s’usen com a estàndard en el control microbiològic”, incideixen els investigadors del NTC.\nEl kit del NTC s’ha desenvolupat per a detectar E. coli però pot ser extrapolable per a la detecció d’altres bacteris. Així, aquesta nova generació de sensors es presenta com un gran aliat per a garantir la seguretat dels productes elaborats en la indústria càrnia’ conclouen els investigadors del NTC. En el projecte ha col·laborat també l’Institut Tecnològic Ainia.\nMompó crida a "abordar ja un canvi de cicle polític" amb el "projecte guanyador de Mazón"\nEl Consell Interterritorial del Sistema Nacional de Salut descarta tornar al toc de queda\nArranca una setmana clau per a la desescalada a la Comunitat Valenciana\nSanitat estén l'alerta per calor alta a 32 municipis de la Comunitat Valenciana\nLa nova reforma per a reduir la temporalitat dificultarà a la Generalitat l'administració de la seua plantilla


Un boletaire troba un cadàver penjat en estat avançat de descomposició | Nova Ràdio Lloret\nLloc on s'ha trobat el cadàver.\nUn boletaire troba un cadàver penjat en estat avançat de descomposició\nEl mort és un home amb roba d’estiu, que penjava d’una corda molt llarga i que no duia cap tipus de documentació. L'Institut de Medicina Legal li farà l'autòpsia per intentar identificar-lo.\nUn boletaire ha trobat, aquest dijous al migdia, un cadàver penjat d’una alzina en un bosc de Lloret, entre cala Montgoda i cala Canyelles. Tal com explica El Punt Avui, el caçador de bolets va trucar a la policia des del lloc i els va indicar on era a través del geolocalitzador; tot i així, també els va haver d’alertar a crits perquè el trobessin, ja que era un lloc molt emboscat.\nEl cadàver és d’un home amb roba d’estiu, que penjava d’una corda molt llarga i que no duia cap tipus de documentació. El cos està en molt avançat estat de descomposició i es va traslladar a l’Institut de Medicina Legal per fer-li l’autòpsia per intentar identificar-lo. S’intentarà obtenir empremtes necrodactilars per comparar-les amb les d’un home que consta com a desaparegut a la zona fa setmanes. Si no és possible extreure empremtes s’hauran de fer proves d’ADN.\nArticle anteriorDetingut un home buscat internacionalment per un suborn a Azerbaidjan\nArticle següentLloret participa a la presentació del catàleg de platges catalanes


Foment desmenteix el PSC i diu que és la Generalitat qui ha d'assumir la rebaixa de tarifes de Renfe\nEl govern de la Generalitat veu molt complicat aplicar la rebaixa del 5% en les tarifes de Renfe anunciada pel govern espanyol després de l'últim Consell de Ministres. I encara més si s'ha d'estendre al servei tarifari integrat d'autobusos i ferrocarrils. Des del PSC s'afirma que és l'Estat qui assumirà aquest cost, mentre que des del Ministeri de Foment ho desmenteixen.\n02/03/2011 - 09.43 Actualitzat 02/03/2011 - 16.47\nPassatgers de Rodalies davant de màquines validadores de bitllets.\nEl govern quantifica en 26 milions d'euros el cost que suposarà rebaixar un 5% les tarifes de Renfe i dóna per fet que, com a responsable de fixar els preus, ho haurà d'assumir. El portaveu del govern, Francesc Homs, ha assegurat en declaracions a "El matí de Catalunya Ràdio" que veu complicat pagar aquesta factura, i més encara si s'ha d'estendre al servei tarifari integrat. "Si és la Generalitat la responsable de fixar les tarifes del servei de rodalies i de regionals, d'acord amb la transferència que tenim, el que no podria ser és que ho apliqués aquí i no ho apliqués en el conjunt del sistema integrat, i no ho apliqués també a Ferrocarrils", ha assegurat Homs.\nNo ho veu igual el portaveu parlamentari del PSC. Joaquim Nadal ha insistit a "El matí de Catalunya Ràdio" que el cost de la rebaixa d'un 5% de les tarifes de Renfe l'assumirà l'Estat i demana al govern que no creï polèmica allà on no n'hi ha.\nPerò el govern espanyol desmenteix el PSC. Fonts del Ministeri de Foment han assegurat a "El matí de Catalunya Ràdio" que el cost de la rebaixa de les tarifes de Renfe a Catalunya l'assumirà exclusivament la Generalitat, que és qui ara té transferides les competències de mitjana distància i Rodalies.


Els músics de Diables del Prat a concurs\nInici » Actualitat » Notícies » Els músics de Diables del Prat a concurs\nEl proper diumenge prendranpart del 1er concurs de tabals organitzat a l'Hospitalet\ndijous, 3 juny, 2010 - 15:45\nLa Colla de Músics de Diables del Prat estan agafant afició a presentar-se a concursos de percussió i tabals que es realitzen arreu de Catalunya i l'experiència els és positiva perquè mai tornen de buit.\nDesprés de ser premiats en les tres darreres edicions del Concurs de Percussió de Barcelona, enguany es presenten a un nou concurs de Tabals. La Kabronada Musikal és un concurs organitzat per la Colla de diables Kabra de l'Hospitalet que, en el marc de cel·lebracions del seu desè aniversari, han organitzat aquest concurs.\nLa trobada i el concurs de tabals es farà el proper 5 de juny. La fase eliminatòria es farà en cercavila des del Parc de les Planes a partir de les 17h. mentre que la final "estàtica" dels grups finalistes es farà a les 19 hores al Parc de la Serp. Un cop lliurats els premis, dos concerts tancaran l'acte.\nA més de desitjar-los sort, esperem poder donar el proper dilluns la notícia d'un nou premi per a aquesta activa Colla de Músics de Diables del Prat.


Carles Sala va néixer a Girona un dilluns de maig del 1974. És mestre, però des de fa anys es dedica a l'artesania i, sobretot, a escriure històries per a nois i noies. Li agraden molt les paraules, les plantes i, sobretot, en Pep, el seu fill. I també, la xocolata negra.\nÉs autor de llibres com Sóc com sóc (Barcanova), Flairosa, la bruixa dels sabons (Barcanova), Bona nit, Júlia (La Galera), Maria Llufa (Cruïlla), 50 oficis esbojarrats (Cruïlla) o L’home de les mans de xocolata (Arcàdia).\nAmb les seves obres ha guanyat diversos premis, com el Josep Maria Folch i Torres, el Barcanova, el Vaixell de Vapor o el Guillem Cifre de Colonya. L’any 2012 va rebre la menció d’honor White Ravens per Cornèlius i el rebost d’impossibles, publicat per La Galera.\nIl·lustració: Nerina Canzi


Publicat dins de camp de túria, General, la mirada dels meus, males arts | Deixa un comentari\n9 de març, 1r capítol\nLa plataforma “estatal” per l’escola pública convoca vaga a l’escola i l’escola dels valencians els ha fet suport. Així que l’erm d’espana s’arronsa, ens pega de cara i ens farà sotsobrar. Almenys durant unes hores. Quan diem que tots aquests de València els fan costat, diem qui són:\nAixí que en acabar l’escola, berenem i, abans de passar a les reunions de dilluns, obrim debat informal sobre què faran els mestres i l’escolagavina dijous 9 de març. Entre dues posicions enfrontades, una en clau de dir: contra la lomqe qualsevol lluita és vàlida (filosofia lícita i lloable). Una altra que avisa que això és una lluita en clau espanola, i que aquella plataforma que ens convoca (en realitat només convoca l’escola pública i no l’escola cooperativa) mai ho fa quan ens afecta més directament: per exemple quan se’ns ataca la llengua, o quan se’ns prohibeixen els mitjans públics en valencià, quan se’ns envia menys finançament per a l’educació que a d’altres zones d’aquell estat (ho saben, en la plataforma que fa anys que els valencians tenim prohibides la televisions i ràdios en la llengua dels valencians? Ho saben, quants anys fa que passa?, i el cinema?, i els videojocs?, ho saben, aquells de la plataforma estatal que s’han carregat tot el sistema financer valencià i som els únics a qui ens passa la desfeta?, què diuen, a la plataforma, quan jutges, policia, o altres poders se’ns burlen perquè parlem en valencià, fins i tot que ens poden amenaçar sense que passe res…)\nHem acabat el primer capítol sense conclusió en el debat. Així que ens hem emplaçat al segon capítol, demà abans de dinar. Veuràs que una pedra llançada a la meseta pegarà ací a l’Horta Sud i encara algú prendrà mal. Un mal d’unes hores, xa, entre mirades i pudors de goma i llapis. I divendres faves tendres, amb o sense vaga, però de segur que sense mitjans propis, cap ni un i pilotà encalà. Falta o bona, cavallers!


Tecnimoto: motos, accessoris i tot per al motorista!\nTecnimoto és la botiga especialitzada en motos més important de la província de Girona , situada a Figueres. La seva botiga virtual és un referent del sector.\nTecnimoto és una empresa situada al Carrer Tapis de Figueres i dedicada a les motos i als accessoris per a motos, a més a més, un dels seus departaments més grans és el de complements per al motorista: casc, guants, jaquetes, botes...\nL’empresa ofereix als seus clients les millors marques del mercat, amb un ampli ventall de productes que van des dels més econòmics fins als de gammes més altes.\nA Tecnimoto tenen equipament per a tothom qui vagi amb moto, des del ciutadà que va a la feina amb la seva scooter fins al motorista que fa les rutes més llargues amb la seva moto. A més a més s’hi pot trobar un apartat de roba de carrer de les mateixes marques que la roba de motorista.\nTanmateix tenen a disposició dels seus clients la botiga virtual www.tecnimoto. com per a poder donar servei a clients de tot el món sense necessitat de visitar físicament la botiga de Figueres. En aquesta botiga virtual es poden trobar tot tipus d’articles: roba casual, jaquetes, impermeables... També cascs, guants, botes, proteccions.\nI, com no, peces de recanvi i complements per a les motos.\nAra que ve el temps de pluja i fred, Tecnimoto posa a disposició dels seus clients totes les novetats de la temporada 2013/2014, entre elles les jaquetes i impermeables, sempre al millor preu. A Tecnimoto estan preparats per a fer front a l’hivern!\nEn definitiva la botiga dedicada al món de les motos és, per excel·lència, Tecnimoto de Figueres. Una empresa amb molts anys d’experiència que es complementen amb una gran dedicació i il·lusió pel món del motor per part de les persones que hi treballen, a més d’una selecció molt acurada dels proveïdors i una estreta relació amb importadors i fabricants per tal de poder oferir als clients una gran varietat de productes i marques.\nC. Tapis, 83-85 - 17600 Figueres


I Clàssic Esprint del Gironès | ElMotordeGirona.cat\nLa tercera prova del provincial de terra ”proves de regularitat”, se celebrarà aquest dissabte dia 1 de juny a Flaçà. L’organització ha preparat un recorregut d’uns 100 km dividit en 8 zones de regularitat i 2 seccions.\nLa sortida, arribada i reagrupament és durà a terme al club poliesportiu de Flaçà. A partir de les 9.00h es faran les verificacions i a les 10.30 h sortirà el primer vehicle. El recorregut és farà públic el dissabte a les 8 del matí.\nLa prova compta amb 30 equips. Com a favorits surten Jordi Garriga-Carla Garriga, actuals campions del 2018, els germans Ferrón, un equip amb molta experiència en les proves de regularitat sobre terra, i Jorge Lanosa-Agustí López o Carles Bracons-Silva amb Fiat Panda 4×4.\nTambé la prova puntua pel trofeu Panda Race, el qual hi han 12 equips inscrits. Sabates-Sabates són els actuals líders del campionat.\nprevious Un 'escape room' acadèmic per la generació Z de Seat\nnext Blanmoto inaugura les seves instal·lacions com a nou concessionari oficial Honda a Girona


Bonrepòs i Mirambell inicia una legislatura 'tardana': "La nostra voluntat de diàleg sempre estarà" | Valencia Extra\nBonrepòs i Mirambell inicia una legislatura 'tardana': "La nostra voluntat de diàleg sempre estarà"\nL’Alcalde de la localitat assegura que treballaran per complir “el contracte amb els veïns” que és, assegura, el programa electoral\nDivendres passat cinc de juliol es va realitzar el Ple d’Investidura en la localitat de Bonrepòs i Mirambell. Quasi un mes abans, el 15 de juny, ho feien la majoria dels ajuntaments de tota la Comunitat Valenciana. Uns recursos a la Junta Electoral que feien ‘ballar’ un regidor en favor de Compromís o el PP ha retardat l’agenda política de la localitat i fins i tot de la província, encara que la constitució de l’ajuntament ja estava clara.\nEn les passades eleccions, i després de la reclamació resolta en favor de Compromís, el PSPV, encapçalat per Rubén Rodríguez, va obtenir cinc regidors; a només un d’aconseguir la majoria absoluta en el ple local. Llavors el PP va obtenir quart i Compromís dos, encara que al final seran tres per a cadascun.\n“Nosaltres, en campanya, vam prometre que per a obtenir l’alcaldia no arribaríem a cap acord”, recorda Rodríguez. Així, després d’una legislatura en la qual va governar amb Compromís, els socialistes han aconseguit la representació suficient per a governar com a llista més votada fins i tot sense el suport dels seus antics socis.\nEl ja Alcalde assegura estar “content” dels resultats que va obtenir el seu grup, perquè són els que fan “que hui dia” siguen “l’equip de Govern”. En les passades eleccions el PSPV va obtenir els mateixos representants que Compromís, tres regidors. Ara, asseguren, estan de negociacions amb els seus antics socis per a tirar avant iniciatives “sempre mirant per l’interés de Bonrepòs i Mirambell, i dels veïns i veïnes”.\n“Amb el PP també” estan amb converses, assegura, perquè és necessari treballar en comú per la localitat: “La nostra voluntat de diàleg sempre estarà damunt de la taula”.\nRodríguez assenyala que cada partit ha de ser “adult” i responsable respecte a les decisions que presa; alguna cosa que trau a relluir després d’assenyalar la incògnita si les negociacions “arribaran a bon port o no”. Per la seua part promet que treballaran per complir el programa electoral, un “contracte amb els ciutadans”, assegura: “Les línies seran complir el programa, proximitat, proximitat i treballar amb la mateixa honestedat i honradesa que en la passada legislatura”.


Història de Vallvidrera, el Tibidabo i les Planes\nAquest barri s'estén per un ampli territori de la serra de Collserola, i comprèn tres zones ben diferenciades. El terme de Vallvidrera, a cavall d'ambdós vessants de Collserola, forma part de Sarrià des que s'hi va agregar, l'any 1890. La seva història va estar estretament lligada a la de l'església de Santa Maria de Vallvidrera, construïda en estil gòtic tardà entre els anys 1540 i 1587. Un altre edifici destacat és la casa pairal Vil·la Joana, que va ser la darrera residència de mossèn Cinto Verdaguer. El desenvolupament urbà es va produir a partir de la segona meitat del segle XIX.\nEntre els elements construïts destacables hi ha el pantà de Vallvidrera (1864), actualment en recuperació com a espai de lleure. El 1888 es va construir la carretera d'accés de Vallvidrera al Tibidabo, i el 1902 la carretera de les Aigües, vinculada a l'abastament de la ciutat. El 1901 es va inaugurar el Tramvia Blau, que feia el recorregut des del Tibidabo fins a Vallvidrera, i el 1906 el funicular. L'expansió urbanística de Vallvidrera la va convertir en un indret d'estiueig dels barcelonins. Actualment, Vallvidrera està consolidat com a zona residencial permanent.\nLes Planes, que inclou els nuclis diferenciats de Mas Sauró, Mas Guimbau i el Rectoret, se situa al vessant del Vallès de la serra de Collserola. Durant molts pocs anys va ser, primordialment, un lloc d'estiueig, amb hotels, fonts i els populars berenadors. Al tombant de segle va sorgir el primer nucli urbanitzat, i a partir de la segona meitat del segle XX es va transformar en una barriada humil sense cap ordre. No va ser fins al 1980 que es va aprovar un pla d'actuació urbanística.\nEl Tibidabo era un lloc d'excursions fins que es va obrir la carretera de l'Arrabassada, el 1888. A partir de llavors es va iniciar la construcció del parc d'atraccions, de l'Observatori Fabra (1902-1904) i del temple del Sagrat Cor, iniciat l'any 1902 i acabat als seixanta. L'any 1992 es va inaugurar la torre de comunicacions de Collserola, obra de Norman Foster. A partir de l'any 2000, el parc d'atraccions del Tibidabo va passar a ser propietat de l'Ajuntament. Al seu costat es manté un petit nucli residencial.


L’APPEC rep el Premi Nacional de Comunicació Premsa 2013 - Bonart\nbonart barcelona - 22/11/13\nEn la seva intervenció, Lluís Gendrau, va demanar a l'administració que actuï en “clau reguladora perquè les grans campanyes també siguin presents a les nostres publicacions, per penetració, per audiència, per prestigi i per impacte”. I tot perquè “si volem un Estat propi, també necessitem la complicitat de les grans marques associades als mitjans”.?\nLa resta de premiats de la nit van ser l'Agència Catalana de Notícies (ACN), en la categoria de mitjà de proximitat; Toni Clapés, en l'apartat de ràdio; 'El gran dictat' que presenta Òscar Dalmau a TV3, en la categoria de programa concurs; Ara.cat, en la categoria de mitjà d'arrel digital i el publicista Miquel Sambola formen el llistat de guardonat. També es va fer una menció d’honor al Grup TeleTaxi.\nEl president de la Generalitat, Artur Mas, va subratllar en l'acte de lliurament que Catalunya té uns mitjans de comunicació “tolerants, moderns, democràtics i de qualitat”, que representen els mateixos valors que sempre han caracteritzat el poble de Catalunya. Un exemple, va dir Mas, “que cal que s’estengui de portes enfora perquè el país viu un moment en què cal saber-se explicar”, i aquesta és una tasca “on tots som especialment importants i imprescindibles”, també el sector de la comunicació.\nAPPEC Premi Naional de Comunicació Premsa 2013\nL'EMPRESA CROQUIS DISSENYS MUNTATGES I REALITZACIONS ÉS EL GUANYADOR PER A LA REDACCIÓ DEL PROJECTE MUSEOGRÀFIC DEL MUSEU DEL BARROC\nNotícies / Pollença\nCINQUANTA ANYS DE LA MORT DE L'ARTISTA DIONÍS BENNÀSSAR\nEL 3 I 4 DE NOVEMBRE, IV COL·LOQUI INTERNACIONAL WALTER BENJAMIN


França ajorna fins a finals de maig la decisió sobre quan permetrà el turisme - Poble Andorrà\nEl desconfiament es farà de forma progressiva i comença l'11 del mes vinent\nFrança ha presentat una primera fase del pla de desconfinament que s’inicia l’11 de maig, però no s’ha fixat quan es poden reobrir les fronteres ni permetre el turisme de sortida o entrada del país. El pla es limita a una sèrie de mesures durant el mes de maig, on no s’inclou la possibilitat de fer turisme als seus nacionals creuant la frontera. Tampoc es podrà entrar a França.\nDurant el mes de maig els francesos no podran anar més enllà de 100 quilòmetres d’on visquin, en una espècie de confinament departamental. Per saber quin és el calendari se reobertura de la frontera caldrà esperar fins a finals de maig, moment en què s’avaluarà l’evolució de la primera fase del pla i es decidiran les mesures següents a implementar durant el juny.\nEl dilluns 11 de maig, segons ha anunciat el primer ministre Edouard Philippe, marcarà a França el començament de la tornada a una vida més “normal” amb la reobertura molt progressiva d’una part dels establiments escolars, com les escoles bressol i elementals. Aquesta data de l’11 de maig marcarà també la reobertura per al conjunt dels comerços, excepte cafès, bars, restaurants, i certs centres comercials. S’hauran de seguir però unes consignes estrictes i respectar les regles de distanciament social. L’ús de mascareta serà obligatori. Al mateix temps es permetrà llibertat de circulació per als francesos, que podran de nou desplaçar-se a un radi de menys de 100 quilòmetres del seu domicili. Philippe ha destacat que els departaments estaran dividits en color verd o vermell segons quina sigui la seva situació envers la pandèmia i hi ha mesures de desconfinament que només s’aplicaran inicialment en els departaments ‘verds’.\nL’activitat escolar continuara a partir del 18 de maig per a les classes de cinquè i sisè en departaments “verds”. Al final del mes de maig, sense una data precisa, es farà una revisió de com ha anat la primera fase del pla. Serà llavors quan s’analitzin els següents passos depèn de com hagi evolucionat la pandèmia. Serà el moment en què serà tractada la qüestió de la reobertura eventuals dels establiments de restauració després del 2 de juny i la dels Lycées. Tot queda però pendent de les dades sanitàries.\nL'aeroport de la Seu podrà acollir vols amb un radi de ciutats fins a Amsterdam o Frankfurt


Distribuïdores i exhibidors llancen la campanya '#YoVoyAlCine' per animar el públic a tornar a les sales | Reusdigital.cat diari de Reus. Notícies i actualitat del Camp de Tarragona\nUn vídeo convida a 'despertar totes les emocions que fa viure la gran pantalla' i a compartir-lo a les xarxes socials\n16 de Juny de 2020, per ACN\nImatge d'una sala de cinema\nLa indústria del cinema a l'estat ha llançat una campanya per animar el públic a tornar a les sales, mitjançant l'etiqueta '#YoVoyAlCine'. Distribuïdores i exhibidors volen transmetre un missatge "d'alegria i confiança" al públic, i que aquest s'estengui a través de les xarxes socials, acompanyat d'un vídeo promocional difós al canal de 'YouTube' de Fedicine, la Federació de Distribuïdors Cinematogràfics. "Les distribuïdores han anunciat una sèrie de pel·lícules d'estrena que veurem les properes setmanes, i els exhibidors han establert un protocol de seguretat per a totes les sales", ha dit la presidenta de Fedicine, Estela Artacho, a través d'un comunicat. L'objectiu de la campanya és que els cinemes "es tornin a omplir de màgia i emoció".\nDesprés de tres mesos amb les persianes abaixades, algunes sales de cinema de l'Estat ja han començat a rebre espectadors i "en els propers dies veurem totes les sales amb activitat", asseguren des de Fedicine. "Estem donant el millor de nosaltres perquè el públic, tal i com desitja, pugui recuperar tot el ritual de l'experiència única que suposa veure cinema al cinema", ha afirmat Artacho. Entre les cintes anunciades recentment que estaran a les cartelleres hi ha 'Bob Esponja: Un héroe al rescate', 'De Gaulle, ¿Dónde estás Bernadette?', 'La caza', 'La familia que tú eliges', 'La lista de los deseos', 'La posesión de Mary', 'Monster Hunter', 'Mulán', 'Padre no hay más que uno 2', 'Personal Assistant', 'Pinocho', '¡Que suene la música!', 'Tenet', 'The King's Man: La primera misión', 'Un amigo extraordinario', 'Un lugar tranquilo 2', 'Uno para todos' i 'Voces'.\nDurant l'estiu, la federació assegura que les distribuïdores anunciaran nous títols per nodrir les sales de cinema. Segons un estudi de Simon-Kucher & Partners sobre la recuperació de l'assistència als cinemes a l'estat després de la pandèmia, el 90% dels espectadors vol tornar a les sales les properes setmanes, dins dels paràmetres de seguretat que oferiran els exhibidors.


Convertir el 'forensic' en una gimcana\nJosep Maria Bartomeu i Philippe Coutinho quan el club blaugrana va fitxar el brasiler al mercat d’hivern del 2018. DAVID RAMOS / GETTY IMAGES\nUna filtració del Barça a l'hora de dinar va canviar el relat informatiu d'aquest dimecres a les portes de Nadal. La pindoleta servida des d'Arístides Maillol va posar en alerta les redaccions que no havien estat guardonades amb la primícia. Van trigar pocs minuts a confirmar-la per altres vies. La notícia en qüestió: que Ferran Torres, objectiu prioritari de Xavi Hernández per reforçar la davantera , és a punt de convertir-se en nou jugador blaugrana. L'acord entre clubs superarà els 60 milions entre fixos i variables, més del doble del que els citizens van pagar al València. Una morterada necessària que s'abonarà gràcies a Goldman Sachs. Que després el fitxatge pugui ser inscrit és un altre tema. La il·lusió, per davant de tot. Com quan es filtrava la renovació a punt de caramel de Messi amb els deures per encetar en matèria salarial. Esperem que les llàgrimes del 10 serveixin d'avís.\nJa veurem com s'ho fan Reverter i Alemany per trobar la solució d'aquest trencaclosques. Amb el nou contracte de Dembélé no n'hi haurà prou per inscriure Torres. El cas és que el preanunci del fitxatge del de Foios va arribar el dia en què s'esperava que el Barça presentaria en roda de premsa les conclusions de l'informe forensic sobre la gestió de la directiva de Bartomeu. Fins i tot l'expresident, que es passeja tranquil aquests dies a la recerca de regals de Nadal, feia comptes d'arribar a les festes convertit en tema de conversa per les suposades irregularitats del seu funest mandat. A les xarxes, milers d'usuaris assedegats de justícia o revenja frisaven per conèixer com i quant pagarien els antics gestors per la destrossa perpetrada. Directius i treballadors sabien des de la setmana passada que, un cop passat el referèndum de l'Espai Barça, no s'esperaria més per obrir el famós forensic. Però al final, en virtut d'un altre gir de guió, l'acte en qüestió s'ha posposat sine die.\nSi l'informe està acabat, que ho està, quin sentit té guardar-lo més? Si l'herència rebuda serveix per explicar les misèries actuals del Barça, no és coherent especular ni un segon més amb les conclusions d'un estudi que s'ha encarregat precisament per assenyalar els responsables del desastre i tipificar els seus mètodes. Jugar a donar cops d'efecte amb possibles fitxatges i renovacions s'entén, però convertir la publicació del forensic en una espècie de gimcana no és prudent ni conseqüent amb el que es va prometre als socis. ¿A què espera Laporta per abordar l'herència que tant el lliga de mans ? La culerada ha de saber si la gestió que es va fer dels seus diners va ser lícita. Ha d'importar més això que la recança dels inversors –els que faran possible l'Espai Barça– al fet que el club torni a judicialitzar-se més enllà del Barçagate.\nBarça FC Barcelona Josep Maria Bartomeu Joan Laporta


La commemoració internacional dels cinc-cents anys de l’inici de la Reforma protestant, per Martí Luter a Wittemberg (Alemanya) el 1517, és el moment adequat perquè la cultura catalana disposi d’una obra com aquesta: Història del protestantisme als Països Catalans. La Reforma fou el primer moviment de masses antijeràrquic de tot Europa i comportà un canvi històric a tot el món occidental, no sols religiós, sinó també polític, econòmic, cultural i lingüístic. Si bé no arrelà aquí al començament, per motius que s’expliquen en aquesta obra, avui hi constitueix la segona confessió religiosa, amb prop d’un miler de centres de culte, socials, educatius i de lleure i més d’un centenar de publicacions des del 1869 fins ara. L’obra és capdavantera en aquest camp, tant pel tema estudiat com per l’àmbit territorial objecte de la recerca. És tota una novetat l’aproximació a les diverses denominacions protestants històriques (luterans, presbiterians, metodistes, baptistes, assemblees de germans i esglésies independents) a les Balears, Catalunya Nord, el País Valencià i el Principat, prenent per unitat d’anàlisi els Països Catalans. S’hi estudien les formes de penetració de la Reforma protestant del segle XVI ençà, els noms més destacats del protestantisme autòcton, els missioners estrangers i el paper de les societats bíbliques, l’acció educativa, cultural i social del protestantisme i les relacions amb el republicanisme, la maçoneria i el cos consular. Una mirada a l’índex permet veure l’abast de l’obra, que ofereix una panoràmica detallada de l’evolució del cristianisme de la Reforma a les nostres terres, des del 1517 fins a final del segle XX, amb un esment especial de dos referents destacadíssims: la figura de Pere Galès (1537)-1595), protestant català de prestigi entre la intel·lectualitat del sud d’Europa de l’època, i l’edició de Lo Nou Testament (1832), primera versió catalana d’aquest text bíblic, feta pels protestants a Londres, un any abans de l’inici formal de la Renaixença literària catalana amb Aribau i l’ ’Oda a la pàtria’. El llibre inscriu la història del protestantisme com a integrant de la pròpia història nacional, emmarcant-la sempre en el context internacional, i contribueix així a posar fi a la pràctica absència de treballs històrics sobre aquesta temàtica específica.\n(de la contraportada del llibre HISTÒRIA DEL PROTESTANTISME ALS PAÏSOS CATALANS. Josep Lluís Carod-Rovira)\nPresentació del llibre, dijous 6 d’octubre a les 19:00 h.\nL’acte tindrà lloc al Palau Baró de Quadras, seu de l’Institut Ramon Llull, Av Diagonal, 373, a Barcelona.\nEl llibre de Josep-Lluís Carod-Rovira Història del protestantisme als Països Catalans és una obr ...\nAGDE, 20è ANIVERSARI


A Tarragona li calen més ‘concursos’ | FET a TARRAGONA\nPublicat el 5 d'Octubre, 2016\nUn castell de sis pisos aixecat a la plaça de la Font per membres de les colles de Londres, París, Copenhagen i Andorra. Foto: Concurs de Castells\nEncara avui, Tarragona continua assaborint el seu millor cap de setmana de fa anys. El Concurs de Castells, cada cop amb més projecció internacional i cada cop més esperat per les colles d’arreu del país, es consolida com el millor aparador de la ciutat al món. Allò que dèiem fa setmanes i que plasmem a la portada i als continguts del número 19 de la revista FET a TARRAGONA s’ha confirmat amb escreix. Ho diuen les dades, però també ho diuen les impressions de molta gent i això referma la idea que a Tarragona li aniria molt bé muntar altres ‘mogudes’ com la del Concurs.\n“La ciutat ha d’impulsar altres cites culturals referents al país”\nPerquè el Concurs ens visibilitza com a capital natural dels castells, del territori i, per un dia, del país. Perquè el Concurs ofereix una imatge de Tarragona acollidora i generosa. Perquè el Concurs ens situa en el mapa dels grans esdeveniments culturals de Catalunya. Perquè el Concurs obre les portes de Tarragona a catalans de Berga, Igualada, Vic, Sant Cugat o Salt, per citar-ne cinc ciutats mitjanes del país, o a catalans residents a París, Londres i Copenhagen que hi han muntat una agrupació que fa castells. Perquè el Concurs confirma que els signes de catalanitat de Tarragona (evidents també durant les festes de Santa Tecla) refermen l’autoestima i l’orgull de ciutat i de capital del sud de Catalunya. Perquè el Concurs demostra que Tarragona pot organitzar amb èxit un espectacle de dues jornades (tres, si comptem Torredembarra) que mobilitza milers de participants i assistents. Perquè el Concurs ens col·loca com mai en el mapa del món, gràcies a periodistes, fotògrafs, agències i mitjans de comunicació internacionals.\nEl muntatge de RedBull TV a la TAP va comptar amb la participació dels periodistes tarragonins Paco Montoya i Albert Mercadé. Foto: Ricard Lahoz\nEl cap de setmana ens deixa un munt d’imatges. Des de la perspectiva de periodista, em fa molt feliç veure la feina dels companys Paco Montoya i Albert Mercadé trasmetent per primera vegada en anglès i a través de RedBull TV les construccions dins de la plaça, o assistir ‘in situ’ a la cruïlla dels carrers Mallorca i Jaume I a l’enregistrament dels comentaris previs a la jornada i de contingut didàctic que feien els conductors del programa. Aquesta emissió de dues hores, que ja ha rebut milions de visites, suposarà un punt d’inflexió encara més gran en la difusió mundial del fet casteller i, de retruc, de Tarragona.\nAbans del Concurs, els presentadors del programa de Red Bull TV van enregistrar-ne una part a l’exterior de la TAP. Foto: Ricard Lahoz\nCom a espectador, em criden l’atenció els rostres d’alegria i els esperits impacients del dissabte a primera hora de la tarda al voltant dels carrers Mallorca, Alguer i Eivissa entre els castellers de les colles ‘mitjanes’ de Catalunya, de Mallorca i fins i tot de la Xina. Les llàgrimes als ulls de dues periodistes franceses a peu de pinya del tres de nou amb el pilar de la Colla Jove de Tarragona. O l’emoció continguda i un sentiment d’immensa felicitat entre els catalans que viuen a París, Londres i Copenhagen exhibint les seves construccions a la plaça de la Font (amb enxanetes de 30 anys d’edat) al costat dels castellers d’Andorra.\nAmb tot aquest bagatge, Tarragona ha de consolidar i millorar encara més les properes edicions del Concurs. Però sobretot, ha de mirar al futur amb la convicció que pot crear i impulsar altres esdeveniments culturals referents, que li facin estar al costat del conjunt del país i li facin exercir de manera natural, i no forçada, la seva capitalitat. La identitat de Tarragona es construeix, inequívocament, de la mà de la identitat nacional de Catalunya.\nMilers de persones manifesten la seva catalanitat quan s’interpreta Els Segadors abans de l’inici del Concurs. Foto: Ricard Lahoz


Comparativa de tablets: Google vs Apple, i les Apps més espectaculars per tablet\nA l’Eureka! també tenim un gurú d’Internet, perquè tenim de tot. Com que Google estrena tablet propi, l’Alex Solà fa una omparativa entre el Nexus 7 i l’iPad 3, i també repassa Apps espectaculars per tablet com StarWalk i SolarWalk. Però, com a bon gurú, a l’Àlex també li agrada fer safareig, encara que virtual. Avui ens porta algunes pifies dels famosos que generen molt moviment a les xarxes socials: Sara Carbonero (#GraciasSara, #LoSientoSara), David Bisbal (#TurismoBisbal) i Alejandro Sanz (#AlejandroSanzFacts).\nÀlex Solà – Llibre electrònic\nEl nostre gurú virtual, Àlex Solà, ens presenta un espai ben cultural en què els llibres i la música tenen un paper protagonista. En aquest sentit, sabrem per què el llibre electrònic serà l’objecte indispensable del proper any. A més, sabrem com s’ho pensa fer Apple per legalitzar tota la música pirata que tenim al nostre ordinador, així com YouTube farà el salt a la televisió.


Ramon Bel: "És important creure'ns que aquí a les Terres de l'Ebre estem fent un bon producte periodístic" - Imagina Ràdio\nRamon Bel: “És important creure’ns que aquí a les Terres de l’Ebre estem fent un bon producte periodístic”\nAquest diumenge 13 de febrer se celebra el Dia Mundial de la Ràdio, un dia que des de la redacció d’Imagina Ràdio ens fa molta il·lusió celebrar, i alhora commemorar, ja que el passat 6 de febrer va ser el 16é aniversari de la nostra emissora. Durant aquests anys Imagina s’ha fet gran, hem viscut moments de tota mena i pels nostres micròfons ha passat molta gent. Però avui, volem conèixer la part més personal d’una de les veus que més estimem, parlem amb Ramon Bel, presentador del programa Sala VIP i una persona molt estimada per tot el nostre equip.\nPer a la gent que no et coneix, qui diries que és Ramon Bel?\nRamon és un ciutadà de les Terres de l’Ebre que, com molts altres, el que busca és el millor per la seva ciutat i per les Terres de l’Ebre.\nAvui és el dia de la ràdio, tu tens una llarga trajectòria, però quan vas començar a interessar-te pel món de la ràdio? Com van ser els teus inicis?\nDes de molt petit ja vaig tenir la inquietud d’estar entre micros i disc, quan tenia 12- 13 anys i agafava una ràdio a casa intentava imitar els locutors, i a partir dels 15 anys vaig començar a formar part en cap de setmana d’Amposta Ràdio.\nRamon amb la seva germana Reyes. Foto: Cedida\nQuin és el moment de la teua carrera que més t’ha marcat i per què? (Quin és el que més recordes)\nEm va marcar moltíssim l’arribada de Los 40 Principales a les Terres de l’Ebre (el grup de la Cadena SER), crec que va ser un abans i després de tot, allí es va marcar perfil radiofònic a nivell de territori, i el que més ens agradava era la popularitat que en aquell moment teníem.\nQuines mancances creus que tenim els mitjans de comunicació al territori?\nLes mancances que tenen els mitjans de comunicació del territori bàsicament és de finançament tant privat com de l’administració pública. És important creure’ns que aquí a les terres de l’Ebre estem fent un bon producte periodístic, ja que d’aquesta manera el que també estem fent és territori, cal que les empreses privades i l’administració pública apostin pels mitjans de comunicació territorials per fer gran tot el territori.\nCom definiries la situació en què ens trobem els mitjans actualment?\nActualment, els mitjans de comunicació a Terres de l’Ebre, jo crec que estan en un moment molt complicat, amb una crisi permanent i amb un oblit permanent per part de tothom. Insisteixo que cal fer que la gent ens creguéssim que els nostres mitjans de comunicació són primer que tots els que tenim aquí el territori, i després la resta. D’aquesta manera el que podrem aconseguir és tenir producte de qualitat de proximitat, i periodistes del territori.\nQuè és el que més t’agrada de la ràdio?\nLo que més m’agrada de la ràdio segurament és la companyia que ens fa diàriament a tothom, en algun moment del dia o de la setmana segur que tothom l’escoltem d’alguna o altra manera sigui en música o en notícies, sempre ens acompanya i mai morirà.\nEl futur de la ràdio el veig bé, en l’àmbit nacional, no obstant en àmbit territorial com no ens ajudem uns als altres acabaran per desaparèixer totes les emissores del territori que tenim, és insostenible, ja que la gent del nostre territori no ens creiem el producte local de qualitat que tenim. I hem de donar suport tots i totes.\nÉs curiós fer-te aquesta pregunta a tu, segur que en tens moltes, però quina diries que és la millor cançó que has escoltat i perquè?\nQuan em pregunten sempre quina és la millor cançó per a mi o la que he escoltat no sé respondre mai de la vida amb una única cançó, ja que m’he escoltat tantes que segurament hi hauria moltes respostes. Ara si m’he de quedar amb alguna cançó en concret, em quedaria amb una de la banda The Beatles\nArticle anteriorPrenen foc a la barraca tradicional que l’Ajuntament d’Amposta té a Poble Nou del Delta\nArticle següentEls experts avisen que el preu de l’energia es dispararà a Europa si Rússia tanca l’aixeta del gas


Torrent de s’Alga, pou des\nT TO 1 Col·laborador/a 36 Visites Bústia de suggeriments\nTorrent de s’Alga, pou des TOPON Nom de dos pous situats vora el torrent de s’Alga, a la vénda des Pi des Català. El primer, al llit del torrent, es troba a uns 200 m de la costa; el clot, de planta circular i revestit de maçoneria, acaba amb el brocal descobert i vora hi ha una pica de marès molt tosca. El segon pou d’aquest nom es troba a migjorn de la desembocadura del torrent, formant part dels avaradors que hi ha en aqueix indret; presenta el clot de planta quadrangular i tallat en la roca; és mancat de brocal i a la vora hi ha una pica de mida mitjana i de forma prismàtica llargaruda; era destinat a subministrar aigua als pescadors que empren els varadors. [JSR]


El festival Arrels va arribar ahir al seu equador amb la Festa Persa ‘Kereshmeh’, un projecte desenvolupat pel músic iranià Kaveh Sarvarian i la ballarina madrilenya Patricia Álvarez. Els espectadors que van assistir al concert en Antic Mercat van poder conéixer una nova perspectiva de la música persa a través d’aquest espectacle que descontextualitza els folklores portant-los a escena des d’una altra perspectiva més pròxima a un concepte contemporani, en mesclar la música tradicional persa amb les danses folklòriques de l’àrea mediterrània de Patricia.\nEl viatge a través de la ‘Ruta de la Seda’ continua hui, divendres, amb ‘Una velada andalusina’ que oferirà un repertori amb alt significat tant en les seues lletres com en la seua música, buscant sempre elevar l’estat de qui canta i toca, i qui l’escolta. L’espectacle, que tindrà lloc a les 20 h en l’Antic Mercat, serà a càrrec de Yinnan Ensemble, conjunt de música andalusina basat en la ciutat de Granada i format per músics professionals d’origen marroquí i espanyol.\nLa falla Sant Roc fa doblet a la Cavalcada del Ninot de Torrent guanyant el primer premi a la crítica i a la comparsa\nL'Ajuntament de Torrent continua atenent els dubtes i consultes d'empreses i negocis locals durant l'Estat d'Alarma


Haddock, un salvavides per a la restauració – LESCRONIQUES.COM\nHaddock, un salvavides per a la restauració\nUn programari intuïtiu per a facilitar les gestions de bars i restaurants\nEl sector de la restauració és el que més ha patit durant l’època de pandèmia, i sent sincers, encara s’està intentant recuperar. Tot i això, no tots els problemes que tenen els restaurants van lligats a aquesta mala etapa sinó que també ha demostrat que hi ha processos molt envellits que necessiten una nova capa de pintura, ja que la frase “el client sempre va per davant” moltes vegades perd el sentit quan els restauradors i propietaris han de gestionar nòmines, comandes, costos i ingressos al mateix temps que cuiden i donen suport als seus clients. “Haddock és una startup amb l’objectiu d’alleugerir la gestió dels restaurants perquè tinguin més temps per centrar-se en el client”, reconeix Pol Rosell, cofundador de la companyia.\nAquesta idea innovadora d’automatitzar molts processos dels restaurants neix de la mà de tres socis i cofundadors, Rosell, Arnau Navarro i Carlos Marchal, tres experimentats en el món de la restauració que havien viscut les gestions des de dins i podien aïllar aquells problemes que realment preocupaven als propietaris de bars i restaurants: “Al final és una feina molt enrevessada, molts dels propietaris acaben pagant un gestor extern per falta de temps”, explica Navarro. El programari dissenyat per Haddock utilitza les dades a temps real i les puja a un servidor perquè el propietari tingui el control complet de totes les gestions administratives i de finances del local: “Simplement es pugen fotos a l’aplicació d’allò que vols guardar i el nostre programari transmet totes les dades al servidor central”, explica el cofundador de la companyia.\nNavarro: “Nosaltres adaptem els preus en funció del volum de documents administratius que tenen els nostres usuaris”\nDes que van començar a plantejar aquest projecte ja tenen un equip d’una dotzena de treballadors i col·laboren amb uns 300 restaurants a tot l’Estat, unes xifres que demostres que el seu programari és útil i agilitza la feina dels seus usuaris: “Ja no es fan factures i pràcticament no es fa res a mà, nosaltres ho podem controlar tot i els nostres serveis acaben substituint la feina que haurien de fer els treballadors del local o el mateix propietari”, explica Rosell. A més, Haddock és una eina de pagament de subscripció per ús i, per tant, els restaurants contracten aquells paquets que realment els hi interessen o faran servir: “Nosaltres adaptem els preus en funció del volum de documents administratius que tenen els nostres usuaris”, recorda Navarro.\n“Qualsevol restaurant és benvingut”, somriu Rosell; i amb aquesta declaració d’intencions Haddock no posa límits al seu públic, ja que segons expliquen els mateixos fundadors “tots els restaurants tenen aquests problemes i tots necessiten automatitzar processos”. De moment, la seva tecnologia està pensada per ajudar a propietaris amb tres o quatre locals, “podríem dir que aquest és el nostre públic objectiu, però no ens tanquem portes a res”, afirma Rosell.\nRosell: “Volem dissenyar un producte bo i per tant ens volem focalitzar en aquest sector”\nDes que van començar a treballar també han vist com grans cadenes de restaurants s’interessen pel seu producte, a causa de la novetat que comporta, ja que hi ha molts programaris de gestió, però ells són pràcticament els únics especialitzats en restauració: “Veiem la tendència creixent i volem ampliar la nostra tecnologia per a poder acollir restaurants més grans. Tot i això, tampoc ens volem oblidar d’ajudar als més petits”, adverteix el cofundador de Haddock.\nLa restauració com a únic terreny de joc\nTot i que els programaris i l’automatització de processos és una oportunitat de mercat i quelcom valuós per a moltes empreses, des de Haddock volen mantenir els seus objectius dins l’àmbit de la restauració, ja que segons les seves conclusions són pràcticament dels únics programaris especialitzats en un sol sector: “Al final volem dissenyar un producte bo i per tant ens volem focalitzar en aquest sector”, explica Rosell. A més, també afirmen que és una cursa a contrarellotge, ja que encara que no hi hagi molta competència és un sector que està creixent de manera exponencial i per tant “han de tenir una base sòlida de clients”.\nUn restaurant o bar sense cooperació entre el personal per a mantenir-lo flotant pot acabar per tancar, com qualsevol altre negoci. Des de Haddock – nom que prové de cert capità de vaixell conegut – tenen clar que la millor manera de tenir èxit és “remant tots junts” i la seva companyia aspira a convertir-se en aquesta part essencial, però externa que tot local del sector necessita. (Júlia Catarineu Pla / AMIC)\nArnau Navarro, Carlos Marchal, Haddock, Pol Rosell\nAlaseña, el restaurant arequipeño en el qual les comandes es fan amb la llengua de senyals\nFacebook: com activar els subtítols per als vídeos de la xarxa social?


JEU COLOMA, JEU - Els dies i les dones\nPublicat el 17 de setembre de 2009\nJEU COLOMA, JEU\nResulta que un dia un pastor decideix que entre el ramat d’un ram determinat, farà un ramat més petit perquè el ramat més gran, el segueixi.\nD’entre el milloret de cada casa del ramat del ram, es fa confegint el ramat més petit. Cada ovella és escollida amb precisió. Com és natural, per menar aquest ramat, triat entre el milloret de cada casa del ramat més gran del ram, fa falta un gos d’atura.\nEl pastor també tria el gos. Una vegada escollits, gos i ovelles, comença a fer funcionar el ramat. El pastor diu “Esquerra” i “Dreta” i “Jeu” i el gos obeeix fent que les ovelles, obeeixin al seu torn. Tot sembla que va bé. El gos obeeix, les ovelles obeeixen…\nPerò què passa? Que el gos, que tot i ser un gos és un gat vell, es diu per ell mateix cap endins: “per què he de rebre ordres del pastor si al cap i a la fi, sóc jo qui fa moure les ovelles amunt i avall?”. Així que un dia que el pastor diu “Esquerra” i “Dreta” i “Jeu” , el gos fa com si sentís ploure i executa “Esquerra” i “Dreta” i “Jeu” quan a ell li dóna la gana i a més en un to autoritari i malagradós.\nTotal, que un dia, les ovelles se li planten al gos: “tu de què, moreno? Al pastor vas!” i totes en corrua, tris-tras-tris-tras, deixen al gos de volta i mitja davant el pastor i li diuen que això no pot seguir d’aquella manera. Solució: es fa fora al ca.\nLa pregunta que es fa aquest innocent i potser il·lús blocaire és la següent: en el moment de fer el ramat, no ho oblidem, triat entre el milloret de cada casa del ramat més gran del ram, no es podia predir que Aquelles ovelles amb Aquell gos, potser, només potser, no s’avindrien?\nSigui com sigui, ara les ovelles, fan trens agafades les unes amb les altres per la ronyonada, cantant fins esgolar-se, felices com elles soles pel seu triomf: “…el Conca, de Jalisco, ahí viene, caminandoooooo” o era la Conga?\nAneu a saber.\nRierada ha dit:\n17 de setembre de 2009 a les 10:42 am


Roig-i-negres d'esperit britànic\nSempre s'ha dit que a Reus ha costat dur la gent a l'Estadi per donar suport a l'equip. Que la capital del Baix Camp és més d'hoquei. No obstant això, les coses estan canviant. L'ascens a la Segona A ha...\nUn empat millor que res\nEls dies que no es pot guanyar, tampoc perdre. Aquesta és la filosofia del CF Reus Deportiu, un conjunt que no marca gaires gols però tampoc en rep molts. Aquest dissabte a la tarda, a l'Estadi Municipal, els...\nLes obres de remodelació del Pavelló Olímpic comencen aquest dilluns\nLes remodelacions al Pavelló Olímpic i l'Estadi Municipal de cara als Jocs del Mediterrani de Tarragona 2017 continuen endavant. El proper dilluns s'iniciaran els treballs al primer dels equipaments, després...\nQue l'estrena a l'Estadi acabi amb victòria\nL'Estadi Municipal viurà futbol professional aquest dissabte. El CF Reus s'enfronta al CD Mirandés, a partir de les 7 de la tarda, en el que és el primer partit a casa dels roig-i-negres a Segona Divisió....\nEl poligon AgroReus compta amb més de 2.300 places d'aparcament els dies de partit\nL'Ajuntament de Reus, mitjançant la Guàrdia Urbana, la regidoria d'Urbanisme i l'empresa Reus Transport, han previst un dispositiu de mobilitat al voltant de l'Estadi Municipal amb motius dels partits que el...\nLa gespa de l'Estadi ja està a punt per gaudir del primer partit del CF Reus a casa\nDesprés d'unes setmanes de dubtes, el CF Reus podrà debutar a l'Estadi Municipal el pròxim dissabte, 27 d'agost, en el que serà el primer encontre dels roigs-i-negres a Segona Divisió. Els treballs, fets...\nReus Esport i Lleure SA ha adjudicat els treballs de millora del Pavelló Olímpic Municipal i de l'Estadi Municipal de Futbol a fi i efecte d'adequar aquests equipaments perquè puguin acollir diferents proves...\nBall de dates per al debut del CF Reus a casa\nEl debut del CF Reus al futbol professional de l'Estat davant de la seva afició no té, per ara, una data establerta. Si bé dies enrere es va donar a conèixer que el matx ha de tenir lloc el proper 27...


Ballesteros es desdiu i reitera que els Jocs Mediterranis es faran amb l'aportació de l'Estat\nTarragona 2017 ha signat aquest dilluns un acord de patrocini amb la companyia reusenca Borges.\nL'alcalde utilitzava el recurs de la metàfora i sentenciava que: «tots els castells viuen sotragades, però només els covards tiren avall».\nAssegura que, en els darrers dies, han mantingut converses amb representants del govern central i les negociacions «estan molt ben orientades»\nActualitzada 08/06/2016 a les 00:44\n«No em vull posar en la pitjor situació perquè no calculo que els Jocs es suspenguin». Així és com l’alcalde de Tarragona, Josep Fèlix Ballesteros, oferia ahir un nou capítol de declaracions polèmiques al voltant dels Jocs Mediterranis. Va desdir-se de la possibilitat d’aturar la celebració del certamen esportiu i va tornar a mostrar el seu optimisme més característic. En la signatura de l’acord de patrocini amb la companyia reusenca Borges, va reiterar que «hem de tenir els diners de l’Estat abans del 31 de juliol». A més, destacava que «en els darrers dies, hem parlat amb representants de l’Estat i la cosa està molt ben orientada».\nCal recordar que, en la darrera setmana, va sospesar la possibilitat d’aturar els Jocs Mediterranis 2017 en el cas que no arribi una aportació del govern central similar a la de les altres administracions públiques. Ara, assegura que manté aquesta posició i va advertir que «no som suïcides», però refermava una plena confiança cap a les promeses de l’Estat espanyol, quan falten, almenys, 9 milions d’euros. De fet, en ser preguntat, el coordinador del Jocs Mediterranis, Javier Villamayor, va detallar que el pressupost operatiu mínim per poder celebrar un certamen amb qualitat i en condicions se situa entre el 22 i els 24 milions d’euros. A més recordava que «la nostra voluntat sempre ha estat que el 70% d’aquest pressupost s’aconsegueixi a través de la inversió privada». Va recordar també que el pressupost inicial era de 30 milions i han hagut de rebaixar les expectatives. «Demanem a l’Estat que aporti una participació proporcional a la resta d’administracions», afegia, a la vegada que recordava que l’Ajuntament de Tarragona ja ha aportat 12 milions d’euros i la Generalitat està realitzant obres com el Palau d’Esports de 14 milions d’euros.\nL’aportació econòmica de Borges suposarà una inversió de mig milió d’euros que es traduirà en una aportació directe i en productes de la seva marca. El conseller delegat de la firma, David Prats, va mostrar la seva plena confiança en la celebració del certamen esportiu i apuntava que «no hi ha hagut cap esdeveniment d’aquesta magnitud que no hagi tingut dificultats. És com qualsevol empresa, les dificultats són permanents i sabem que aquests tipus de cites s’acaben celebrant».\nParal·lelament, Ballesteros utilitzava el recurs de la metàfora i sentenciava que: «tots els castells viuen sotragades, però només els covards tiren avall».\nLa CUP exigeix una reunió amb els grups municipals per saber si l'Ajuntament renunciarà als Jocs


Espot referma a les Nacions Unides el multilateralisme com una eina essencial per combatre la Covid-19\nEl cap de Govern ha intervingut aquest dissabte en la 75a Assemblea General de l'organisme\nEl cap de Govern, Xavier Espot, durant el seu discurs en el marc de la 75a Assemblea General de les Nacions Unides. / SFG\nAndorra la VellaEl cap de Govern, Xavier Espot, ha intervingut aquest dissabte en la 75a Assemblea General de les Nacions Unides. El Debat General d'enguany esdevé històric, tant perquè coincideix amb el setanta-cinquè aniversari de l'organisme internacional, com perquè s'ha celebrat de forma atípica a causa de la situació provocada per la Covid-19. Aquest any, s'ha convidat els líders mundials a participar telemàticament i les seves intervencions estan sent retransmeses en directe en el marc de l'Assemblea.\nDurant el seu discurs, Espot ha destacat la importància del multilateralisme "com a antídot contra la confrontació" i també per poder fer afrontar de manera global a la crisi sanitària actual. Ha destacat el rol que ha jugat i està jugant les Nacions Unides que busca des de la millora de les condicions de vida de les persones, fins a qüestions relacionades amb el desenvolupament que s'han convertit en l'element cabdal de l'agenda multilateral. "Cal apel·lar a l'esperit i la visió dels seus fundadors de l'ONU que van saber superar els obstacles d'una guerra horrorosa i les divergències existents per preservar la humanitat", ha expressat.\nÉs en aquest context que el cap de Govern ha defensat la necessitat d'impulsar un desenvolupament sostenible per reconstruir "millor i més verd, tant en l'àmbit nacional com a escala internacional en l'àmbit de la cooperació, perquè el món ha de ser sostenible o no serà". Per això Espot ha defensat davant de la Cambra l'acció del Govern i ha deixat clar que "no pensem relegar els esforços en la lluita contra el canvi climàtic a un segon pla". El líder de l'executiu ha explicat que Andorra ha plasmat els objectius més ambiciosos de l'Acord de París del 2015 en la Llei de transició energètica i lluita contra el canvi climàtic (Litecc).\nEn aquest camí de reduccions de les emissions i de lluita contra el canvi climàtic, el Principat, sota la Secretaria Pro Tempore de la Cimera iberoamericana, ha recuperat la Conferència de ministres de Medi Ambient. La declaració conjunta "permetrà construir una agenda mediambiental entre els 22 estats membres de la Conferència Iberoamericana".\nEspot ha posat també sobre la taula la situació dels col·lectius més vulnerables de la societat que han vist accentuades les seves desigualtats a causa de la situació provocada per la Covid-19. Per això ha apel·lat perquè les polítiques governamentals tinguin una visió d'igualtat de gènere i no discriminació, en favor dels infants, la gent gran i de les persones amb diversitat multifuncional. "Hem de posar els mitjans necessaris per evitar que el desordre global provocat per la Covid-19 serveixi per retrocedir en drets".\nPer això ha insistit que Andorra "ara més que mai, està al costat de les Nacions Unides en la reformulació d'un ordre multilateral que vetlli per assolir els reptes pendents, els canvis possibles i per concebre aquesta emergència sanitària com una oportunitat per posar fi a un model de desenvolupament i de globalització insostenible i esgotat".\nFinalment, el cap de Govern també ha felicitat Volkan Bozkir per la seva elecció com a president de l'Assemblea General. També ha felicitat al secretari general, António Guterres per la seva tasca en la situació actual de crisis mundial.\nEspot Nacions Unides